എന്നും സത്യാന്വേഷണപാതയില്വയലാര് രവി ഇടപെടുന്ന വിഷയത്തോട് നീതിപുലര്ത്തിയിരുന്ന വ്യത്യസ്തനായ ഒരു പത്രപ്രവര്ത്തകനായിരുന്നു കെ.എം. റോയ്. എവിടെയും പാഞ്ഞെത്താനും ഏതുവിഷയത്തെപ്പറ്റി ആധികാരികമായി സംസാരിക്കാനും അദ്ദേഹത്തിനു കഴിഞ്ഞിരുന്നു.സത്യാന്വേഷണമായിരുന്നു റോയ് മാധ്യമപ്രവര്ത്തനത്തിലൂടെ നിര്വഹിച്ചിരുന്നത്. അതുപോലെ വലിയ സൗഹൃദബന്ധത്തിന്റെ ഉടമകൂടിയായിരുന്നു റോയ്. ആരോടും വേഗത്തില് സൗഹൃദത്തിലാകുന്ന അദ്ദേഹം അതു നിലനിര്ത്താനും ശ്രദ്ധിച്ചിരുന്നു. മാധ്യമമേഖലയില് തിളങ്ങാന് ഈ സൗഹൃദവലയം റോയിയെ തുണച്ചിരുന്നു. നമുക്ക്ചിന്തിക്കാനും അനുകരിക്കാനും തോന്നുന്ന നന്മനിറഞ്ഞ ഒരു മാധ്യമപ്രവര്ത്തനത്തിന്റെ വക്താവായിരുന്നു റോയി. നമ്മളൊരു വിഷയം പറഞ്ഞാല് അതുള്ക്കൊണ്ട് കൃത്യമായി വാര്ത്തകള് തയാറാക്കുന്നതില് ശ്രദ്ധാലുവായിരുന്നു. അതില് വലിപ്പച്ചെറുപ്പമൊന്നും റോയിക്ക് ഇല്ലായിരുന്നു. മഹാരാജാസ് കോളജിലായിരുന്നു ഞാന് കെ.എം. റോയിയെ ആദ്യമായി കാണുന്നത്. അടിസ്ഥാനപരമായി റോയ് ഒരു സോഷ്യലിസ്റ്റ് ചിന്താഗതിക്കാരനായിരുന്നു. വളരെ വേഗത്തില് ഞങ്ങള് ഇരുവരും സൗഹൃദത്തിലായി. ഞങ്ങളുടെ ചിന്തകളും മറ്റും ഏറെക്കെുറെ യോജിച്ചുപോകുകയും ചെയ്തിരുന്നു. പിന്നീട് ഞാന് എം.പിയായി ഡല്ഹിയിലേക്ക് പോയെങ്കിലും റോയിയുമായി അടുപ്പം സൂക്ഷിച്ചിരുന്നു. റോയിയുടെ വേര്പാട് വേദനാജനകമായി മാറുകയാണ്.